钦定古今图书集成/方舆汇编/职方典/第1106卷 > 《陈北溪先生祠堂记》周孟中
## 钦定古今图书集成/方舆汇编/职方典/第1106卷 > 《陈北溪先生祠堂记》周孟中

道之难传也尚矣。孔子之门，其徒三千，而颜、曾之传，
独得其宗。颜子之资，邻于生知，其传道固宜。曾子之
才鲁，而卒传其道，岂非以其学之确乎？曾子传之子
思，子思传之孟子，而其传泯焉。濂溪周子默契道体，
而传之二程子。程门高弟，莫过游、杨，亦未免流于异
学。至新安朱子继起，而洙、泗、濂、洛之道始复大明。当
时从游者半天下。晚守漳郡，北溪陈先生始游其门，
而卒传其道，岂偶然哉？先生貌木讷而语期吃，初见
文公，语以“上达”，盖启之以高明。再见文公，语以“下学”，
盖究之以精微。先生闻言即悟，以诚敬为入门，以格
致为切要，彻上彻下，终始不遗。尧、舜、禹、汤之为君，皋
陶、周、召之为臣，孔、孟、周、程之为学，上下数千百年，靡
不贯彻于一心。其所著诗文五十卷及《字训》一篇，又
皆所以明天地之化，发圣贤之蕴，辨异端之惑，开后
学之迷，今皆可考也。非得斯道之传，其能然哉？文公
之门若先生者，殆非孔门之曾氏乎？於乎！斯“道之在
人，不金玉而冨，不轩冕而贵，不生而存，不死而亡。关
百王而一心，贯万古而一理。得其道，虽穷居陋巷，君
子也；不得其道，虽冨贵卿相，小人也。”先生年逾六十，
始授县簿，未上而卒，可谓穷矣！自今没后几三百年，
流风馀韵，犹有存者。漳人冠婚丧祭，多用《文公家礼》，
自士大夫以至庸人，莫不知称北溪先生焉。究其归，
虽与天壤并存可也。蒙庵先生万容，自少为朱氏学，
居官冰蘗，未老乞归。其清风高节，海内称之，信无愧
于先生乡人也。因其郡守姜君谅等相继作祠祀先
生，以书来委孟中作记，谨书此以志之石。